WORLD TAEKWONDO  |  Neoficiálny slovenský preklad
PRAVIDLÁ KLASIFIKÁCIE ŠPORTOVCOV
Účinné od 1. januára 2026
ČASŤ 1 – Úvod, články 1 až 4 (strany 3–12 originálu). Toto nie je úplný preklad 106-stranového dokumentu. Priebežná pracovná verzia.
Účel klasifikácie a usporiadanie pravidiel
Pravidlá klasifikácie športovcov (ďalej „klasifikačné pravidlá“) sú základným dokumentom, na ktorom stojí klasifikácia v Para Taekwondo. Žiadny parašport nemôže existovať bez klasifikácie.
Pojem „klasifikácia“ označuje osobitný rámec podporujúci spravodlivú a zmysluplnú súťaž tým, že minimalizuje vplyv zdravotného znevýhodnenia športovcov na výsledok súťaže.
Klasifikačný systém neumožňuje a ani nemá za cieľ zabezpečiť súťažné príležitosti v Para Taekwondo všetkým osobám so všetkými druhmi zdravotného postihnutia.
Článok 1 – Rozsah pôsobnosti a uplatňovanie
Pravidlá klasifikácie športovcov World Taekwondo (WT) sú neoddeliteľnou súčasťou celkového súboru pravidiel WT, stanov a súťažných pravidiel. V tomto dokumente sa označujú ako „pravidlá“. Ich účelom je vykonávať ustanovenia Kódexu klasifikácie športovcov Medzinárodného paralympijského výboru (IPC) z roku 2025 a medzinárodných štandardov.
1.1 Uplatňovanie
1.1.1 Všetci športovci a členovia sprievodného personálu športovcov registrovaní a/alebo licencovaní WT, ako ich definujú súťažné pravidlá World Para Taekwondo a pravidlá Poomsae.
1.1.2 Všetci športovci a členovia ich sprievodného personálu, ktorí sa v tejto funkcii zúčastňujú na podujatiach a súťažiach uznaných WT, jeho členmi, pridruženými organizáciami alebo držiteľmi licencií.
1.1.3 Všetci pracovníci klasifikácie a/alebo osoby zúčastňujúce sa na hodnotiacich zasadnutiach (osobne alebo virtuálne).
1.1.4 Každá ďalšia osoba, ktorá písomne súhlasí s tým, že bude viazaná klasifikačnými pravidlami.
1.1.5 Pravidlá sa musia čítať a uplatňovať spolu so súťažnými pravidlami World Para Taekwondo, pravidlami Poomsae a ďalšími príslušnými pravidlami. V prípade rozporu majú tieto pravidlá prednosť.
1.2 Účel klasifikácie
1.2.1 Umožniť športovcom Para Taekwondo dosahovať športovú excelentnosť.
1.2.2 Vytvoriť základ pre súťažný (nie iba účastnícky) šport osôb so zdravotným postihnutím.
1.2.3 Určiť, kto je oprávnený súťažiť v Para Taekwondo.
1.2.4 Zaraďovať športovcov do športových tried tak, aby sa minimalizoval vplyv znevýhodnenia a o víťazovi rozhodovala športová výkonnosť.
1.3 Medzinárodná klasifikácia
1.3.1 WT umožní účasť na medzinárodnej súťaži len športovcovi, ktorému bola podľa týchto pravidiel pridelená športová trieda a status športovej triedy.
1.3.2 WT poskytne príležitosti na pridelenie športovej triedy a statusu na podujatiach organizovaných WT alebo na iných miestach určených WT. WT o nich vopred informuje športovcov a národné členské asociácie (MNA).
1.3.3 Medzinárodnú klasifikáciu môže absolvovať iba športovec s globálnou licenciou športovca WT (GAL).
1.3.4 Podľa príslušných ustanovení WT.
1.4 Výklad, účinnosť a zmeny
1.4.1 Pravidlá sa vždy vykladajú a uplatňujú v súlade s Kódexom klasifikácie športovcov IPC a medzinárodnými štandardmi.
1.4.2 Odkazy na „šport“ zahŕňajú Kyorugi aj Poomsae.
1.4.3 Prílohy sú súčasťou pravidiel a WT ich môže meniť, dopĺňať alebo nahrádzať.
1.4.4 Zmeny pravidiel sa schvaľujú a nadobúdajú účinnosť postupom stanoveným WT. WT môže nezávisle meniť text, význam a účinok príloh.
1.4.5 Pravidlá nadobúdajú plnú účinnosť 1. januára 2026.
1.5 Úlohy a zodpovednosti
Športovci, sprievodný personál športovcov a pracovníci klasifikácie sú zodpovední za oboznámenie sa so všetkými požiadavkami týchto pravidiel.
1.6 Povinnosti sprievodného personálu športovcov
1.6.1 Dôkladne poznať všetky príslušné zásady, pravidlá a postupy.
1.6.2 Podporovať pozitívny a spolupracujúci prístup ku klasifikácii a komunikácii.
1.6.3 Pomáhať pri rozvoji a zavádzaní klasifikácie vrátane vzdelávania a výskumu.
1.6.4 Spolupracovať pri vyšetrovaní porušení pravidiel.
1.7 Povinnosti pracovníkov klasifikácie
1.7.1 Dôkladne poznať príslušné zásady, pravidlá a postupy.
1.7.2 Podporovať pozitívny a spolupracujúci prístup ku klasifikácii a komunikácii.
1.7.3 Pomáhať pri rozvoji, riadení a zavádzaní klasifikácie vrátane vzdelávania a výskumu.
1.7.4 Spolupracovať pri vyšetrovaní porušení pravidiel.
Článok 2 – Kódex klasifikácie športovcov
Kódex klasifikácie športovcov je základným dokumentom klasifikácie. Vypracoval ho IPC na vytvorenie účinného klasifikačného systému. Obsahuje hlavné medzinárodné štandardy, podľa ktorých klasifikátori postupujú pri klasifikácii športovca.
2.1 Súčasťami Kódexu a medzinárodných štandardov (schéma 1) sú:
1. Opis oprávnených zdravotných znevýhodnení.
2. Etapy klasifikácie.
3. Klasifikačný personál.
4. Protest a odvolanie.
5. Úmyselné skresľovanie skutočností.
6. Ochrana údajov.
Schéma 1: Súčasť Kódexu klasifikácie športovcov a medzinárodných štandardov.
Článok 3 – Opis oprávnených zdravotných znevýhodnení
World Para Taekwondo zahrnulo všetky oprávnené zdravotné znevýhodnenia podľa IPC (tabuľka 1). Sluchové znevýhodnenia boli z klasifikačných pravidiel vyňaté a sú upravené v samostatnom dokumente.
3.1 Opis oprávnených zdravotných znevýhodnení
3.1.1 Športovec, ktorý chce súťažiť v WT, musí mať oprávnené zdravotné znevýhodnenie, ktoré je TRVALÉ, OVERITEĽNÉ A NEMOŽNO HO ODSTRÁNIŤ TRÉNINGOM.
3.1.2 Prílohy stanovujú oprávnené znevýhodnenia potrebné na účasť v Para Taekwondo.
3.1.3 Znevýhodnenie neuvedené v tabuľke 1 je neoprávneným znevýhodnením. Prílohy obsahujú jeho príklady.
3.1.4 V súčasnosti sa uznáva sedem druhov oprávnených znevýhodnení: zrakové, intelektové a päť telesných.
Tabuľka 1 – Oprávnené zdravotné znevýhodnenia:
I. ZRAKOVÉ ZNEVÝHODNENIE: Porucha štruktúry alebo funkcie oka, zrakového nervu, zrakového skríženia, zrakových dráh za skrížením alebo zrakovej kôry mozgu, ktorá vedie k zníženej alebo chýbajúcej zrakovej funkcii aj pri najlepšej možnej refrakčnej či optickej korekcii.
II. INTELEKTOVÉ ZNEVÝHODNENIE: Obmedzenie všeobecných mentálnych funkcií potrebných na porozumenie a konštruktívne prepájanie rôznych mentálnych funkcií vrátane všetkých kognitívnych funkcií a ich vývoja počas života.
III. TELESNÉ ZNEVÝHODNENIA: Musia zodpovedať základnému zdravotnému stavu vychádzajúcemu z centrálneho alebo periférneho nervového systému alebo z pohybového aparátu.
1. Znížená svalová sila: Znížená alebo chýbajúca schopnosť svalu kontrahovať sa a vytvárať silu, ktorá zodpovedá základnému zdravotnému stavu ovplyvňujúcemu štruktúru alebo funkciu centrálneho/periférneho nervového systému či svalov (vrátane ich začiatku a úponu).
2. Obmedzený pasívny rozsah pohybu: Znížená schopnosť pasívne pohybovať kĺbom v súvislosti so zdravotným stavom ovplyvňujúcim kosti, kĺby, spojivové alebo mäkké tkanivá.
3. Chýbanie končatiny alebo rozdielna dĺžka končatín: Úplná alebo čiastočná absencia končatiny alebo anatomicky nepravidelné rozmery končatiny spôsobené úrazom, ochorením alebo vrodeným stavom postihujúcim kosti a/alebo kĺby. Podskupiny: a) chýbanie končatiny, b) rozdielna dĺžka dolných končatín, c) rozdielna dĺžka horných končatín.
4. Nízky vzrast: Znížená celková telesná výška (vrátane hlavy, trupu a dolných končatín) v dôsledku vrodene alebo vývinovo skrátených kostí horných a dolných končatín (prípadne aj trupu). Za nízky vzrast sa nepovažuje výška znížená výlučne následkom chýbania končatiny alebo rozdielnej dĺžky končatín.
5. Poruchy koordinácie: Jedna alebo viac pohybových porúch nepriaznivo ovplyvňujúcich schopnosť vôľovo vykonávať plynulé, rýchle a presné komplexné pohyby, súvisiacich s ochorením centrálneho nervového systému: a) hypertónia/spasticita – zvýšené svalové napätie, prípadne závislé od rýchlosti pohybu, a/alebo znížená schopnosť svalu natiahnuť sa; b) dyskinéza (atetóza alebo dystónia) – mimovoľné pohyby zasahujúce do vôľových pohybov; c) motorická ataxia – obmedzená presnosť smeru a rýchlosti vôľového pohybu.
Článok 4 – Etapy klasifikácie
Športovci Para Taekwondo, ktorí chcú byť klasifikovaní, musia prejsť štyrmi etapami (tabuľka 2):
ETAPA 1 – Posúdenie základného zdravotného stavu (UHC).
ETAPA 2 – Posúdenie oprávneného zdravotného znevýhodnenia (EI).
ETAPA 3 – Posúdenie minimálnych kritérií znevýhodnenia (MIC).
ETAPA 4 – Posúdenie športovej triedy a určenie statusu športovej triedy.
ETAPA 1: UHC – Overenie, že športovec má alebo mal aspoň jeden lekársky a/alebo klinicky diagnostikovaný základný zdravotný stav, na základe diagnostických údajov poskytnutých národnou členskou asociáciou (MNA).
ETAPA 2: EI – Overenie, že športovec má oprávnené zdravotné znevýhodnenie uznávané v Para Taekwondo, ktoré je v súlade s jedným alebo viacerými základnými zdravotnými stavmi oznámenými v prvej etape a nie je s nimi v rozpore.
ETAPA 3: MIC – Posúdenie, či oprávnené znevýhodnenie športovca spĺňa príslušné minimálne kritériá pre Para Taekwondo.
ETAPA 4: ŠPORTOVÁ TRIEDA A STATUS – i) pridelenie športovej triedy podľa vplyvu znevýhodnenia na vykonávanie špecifických základných úloh a činností Para Taekwondo; ii) určenie statusu športovej triedy, ktorý vyjadruje, či a kedy môže byť potrebné opätovné klasifikačné posúdenie.
Neoficiálny pracovný preklad – pri nejasnostiach je rozhodujúci anglický originál WT.




